กลุ่มเหล็กรุกเพิ่มทุน
กลุ่มเหล็กลุยเพิ่มทุนปีนี้ 1.5 หมื่นล้านบาท แก้ปัญหาบริษัท SSI แชมป์ ขาใหญ่ไม่สนใช้สิทธิซื้อในกระดานถูกกว่า
16 ส.ค. 2555

กลุ่มเหล็กลุยเพิ่มทุนปีนี้ 1.5 หมื่นล้านบาท แก้ปัญหาบริษัท SSI แชมป์ ขาใหญ่ไม่สนใช้สิทธิซื้อในกระดานถูกกว่า 
ปี 2555 บริษัทจดทะเบียนกลุ่มเหล็กประกาศเพิ่มทุนเพื่อแก้ปัญหาหนี้สินของตัวเองแล้ว 3 บริษัท มูลค่า 1.5 หมื่นล้านบาท โดยบริษัท สหวิริยา สตีล อินดัสตรี (SSI) เพิ่มทุนสูงสุดมูลค่า 1.28 หมื่นล้านบาท รองลงมา คือ บริษัท จีสตีล (GSTEEL) 1,200 ล้านบาท และบริษัท เอเชีย สตีล (RICH) 1,000 ล้านบาท
อย่างไรก็ตาม ราคาหุ้นเพิ่มทุนที่ SSI ขายนั้น กลับมีราคาสูงกว่าราคาที่ซื้อขายในตลาดหลักทรัพย์แห่งประเทศไทย (ตลท.) ปัจจุบันที่ 0.59 บาทนายกิติชัย เตชะงามเลิศ นักลงทุนที่เป็นผู้ถือหุ้นใหญ่อันดับ 12 ของ SSI กล่าวว่า เพิ่งเข้าไปซื้อในกระดานเมื่อวันที่ 15 ส.ค. ในราคา 0.60 บาท ประมาณ 10% ของจำนวนหุ้นที่ถืออยู่ 169 ล้านหุ้น และจะไม่ใช้สิทธิของผู้ถือหุ้นเดิม หากวันจ่ายเงินแล้วราคาหุ้นยังถูกกว่าราคาเพิ่มทุนที่ 0.68 บาท
อย่างไรก็ตาม แม้มีการเข้าไปซื้อหุ้นดังกล่าวเมื่อวันที่ 15 ส.ค. ราคาหุ้น SSI ยังปิดที่ 0.59 บาท ลดลง 0.02 บาท หรือลดลง 3.28%
นายวิน วิริยประไพกิจ ประธานเจ้าหน้าที่บริหารกลุ่มและกรรมการผู้จัดการใหญ่ SSI กล่าวถึงการเพิ่มทุนประมาณ 1.28 หมื่นล้านบาท หรือ 143 ล้านเหรียญสหรัฐ ว่า บริษัทจะมีการเพิ่มทุนทั้งหมด 1.9 หมื่นล้านหุ้น โดยจะใช้ราคาเพิ่มทุนที่ราคา 0.68 บาทเท่ากันหมด แบ่งเป็น 4 ส่วน คือ ให้พันธมิตรบริษัท วาโนเมท ใช้สิทธิเพิ่มทุนทั้งหมด 8,000 ล้านหุ้น ขายหุ้นเพิ่มทุนแบบเฉพาะเจาะจง (พีพี) กับพันธมิตรอื่นอีก 5,300 ล้านหุ้น ซึ่งขณะนี้มีการเจรจากับพันธมิตรต่างชาติ 2-3 ราย การเพิ่มทุนให้บริษัทในเครือสหวิริยาไปใช้สิทธิซื้อหุ้นกู้แปลงสภาพกลับคืน หรือการแปลงสภาพจากหุ้นกู้เป็นทุนทั้งหมด 4,300 ล้านหุ้น และเสนอขายหุ้นใหม่ให้กับผู้ถือหุ้นเดิม (RO) อีก 1,800 ล้านหุ้น 
นายวิน กล่าวว่า กลุ่มวิริยประไพกิจพยายามรักษาสัดส่วนการถือหุ้นให้อยู่ในระดับ 33% จากปัจจุบันอยู่ที่ 35.7% และกลุ่มวาโนเมทจากที่เคยถือ 5.3% แต่จะเพิ่มขึ้นเป็นกว่า 23% แต่วาโนเมทมีโอกาสจะถือมากกว่า 23% ได้ หาก SSI ไม่ได้รับอนุมัติจากผู้ถือหุ้นอนุมัติให้บริษัทในเครือสหวิริยาไปใช้สิทธิซื้อหุ้นกู้แปลงสภาพกลับคืน และผู้ถือหุ้นเดิมไม่ใช้สิทธิเพิ่มทุนเต็มจำนวน แต่ทางวาโนเมทจะขอผู้ถือหุ้นไม่ทำคำเสนอซื้อหุ้นเพิ่มมากกว่านี้ และกลุ่มวิริยประไพกิจพร้อมที่จะซื้อหุ้นเพิ่มทุนทั้งหมด หากมีปริมาณหุ้นเหลือจากการเพิ่มทุน โดยราคาขายหุ้นเพิ่มทุนนับว่าต่ำกว่าราคาตามมูลค่าบัญชีที่อยู่ที่กว่า 1 บาท
นายวิน คาดว่าบริษัทจะเริ่มมีกำไรสุทธิไตรมาสแรกปีหน้า ขณะที่ผลประกอบการปีนี้ยังมีผลเป็นขาดทุนต่อ ซึ่งแนวโน้มผลประกอบการครึ่งปีหลังจะออกมาดีกว่าครึ่งปีแรก 
น.ส.อังคกาญจน์ ตันติวิรุฬห์ ประธานกรรมการบริหาร บริษัท ริช เอเชีย สตีล (RICH) กล่าวว่า RICH เตรียมเสนอขายหุ้นสามัญเพิ่มทุนให้กับผู้ถือหุ้นเดิมจำนวน 2,000 ล้านหุ้น ในสัดส่วน 1 หุ้นเดิมต่อ 2 หุ้นใหม่ ในราคาหุ้นละ 0.50 บาท ซึ่งต่ำกว่าราคาตามมูลค่าที่ตราไว้ (พาร์) ที่ 1 บาท และต่ำกว่ามูลค่าทางบัญชีที่ 1.03 บาทต่อหุ้น โดยจะเสนอขายให้ผู้ถือหุ้นในวันที่ 20-24 ส.ค.นี้ หากมีผู้มาใช้สิทธิเพิ่มทุนเต็มจำนวน จะทำให้บริษัทมีเงินเข้ามาทั้งสิ้น 1,000 ล้านบาท และทำให้อัตราส่วนหนี้สินต่อทุน (ดี/อี) ลดลงมาอยู่ที่ 1.43 เท่า จากปัจจุบันอยู่ที่ 2.8 เท่า